Stajnberg: Qëndrimi amerikan mbi statusin e Kosovës së pavarur nuk do të ndryshojë
Duke ju referuar zërave për ndarje të vendit, Zv/sekretari amerikan i Shtetit tha se ndarja as që diskutohet
Zëvendës sekretari amerikan i Shtetit Xhejms Stajnberg tha se Shtetet e Bashkuara pranojnë se Kryeministri i Shqipërisë, Berisha është udhëheqësi legjitim i vendit por i bëri thirrje pozitës dhe opozitës të tregojnë elasticitet për të lejuar që vendi të ecë përpara. Në një intervistë për Zërin e Amerikës, zoti Stajnberg tha se qendrimi amerikan lidhur me statusin e Kosovës si shtet i pavarur nuk do të ndryshojë dhe se një ndarje e Kosovës as që vihet në diskutim. Zoti Steinberg u intervistua nga kolegia e Zërit të Amerikës, Jela De Franceschi. Zoti Steinberg tha se nuk duhet të ketë paqartësi lidhur me qendrimin amerikan se Kosova është e pavarur dhe sovrane. Kjo nuk do të ndryshojë. Por ndërkohë që punohet për këto çështje afatgjata ka rëndësi që të ketë një farë bashkëpunimi praktik mes Kosovës dhe Serbisë. Nënsekretari amerikan i Shtetit iu referua pastaj zërave që dëgjohen kohët e fundit lidhur me të ashtuquajtura plane për ndarjen e Kosovës. Ai tha se një ndarje as që diskutohet. Shtetet e Bashkuara e kanë bërë shumë të qartë dhe të gjithë partnerët e kuptojnë, duke përfshirë vendet e Bashklimit Evropian, edhe ato vende që mund të kenë qendrim të ndryshme lidhur me statusin, se ndarja do të ishte një ide veçanërisht e rrezikshme. Madje edhe shtrimi i një mundësie të tillë thellon tensionet duke e bërë të vështirë të punohet lidhur me çështjet praktike. Do të na duhet të punojnë në suazën e shtetit ashtu siç është tani dhe shpresoj se me kalimin e kohës do të gjejmë mënyrën për të punuar me kolegët tanë serbë në këtë suazë. Zoti Steinberg tha se në Kosovë po bëhet përparim në zgjidhjen e problemeve të brendshme të vendit, megjithëse ndërtimi i shtetit është një sfidë e vështirë. Në intervistën e tij zëvendës sekretari i Shtetit Stajnberg i bëri thirrje forcave politike në Shqipëri që të tregojnë elasticitet për zgjidhjen e problemeve mes tyre. Ai tha se Shtetet e Bashkuara i kanë mbështetur hapat që anëtarët e Parlamentit Europian kanë ndëamarrë për të lehtësuar një mirëkuptim mes palëve. Zoti Stajnberg tha se palët kanë nevojë për një shumicë për të miratuar disa ligje në parlament prandaj ky lloj të menduari që mban parasysh të ardhmen do t’i ndihmojë ata të ecin përpara në drejtimin ku të gjithë duan të shkojnë.